EELNÕU

VABARIIGI VALITSUS

ISTUNGI PROTOKOLL

Tallinn, Stenbocki maja

. detsember 2025. a nr

Päevakorrapunkt nr …

**Eesti seisukohad Euroopa Liidu määruse eelnõu kohta, millega kehtestatakse liidu toetus varjupaiga, rände ja integratsiooni valdkonnale aastateks 2028–2034**

1. Kiita heaks siseministri esitatud seisukohad Euroopa Liidu määruse eelnõu kohta, millega kehtestatakse liidu toetus varjupaiga, rände ja integratsiooni valdkonnale aastateks   
   2028–2034 
   1. Eesti toetab Euroopa Komisjoni ettepanekut varjupaiga, rände ja integratsiooni valdkonna rahastamiseks Euroopa Liidu eelarvest, kuna Euroopa märkimisväärselt muutunud geopoliitiline olukord on tugevalt mõjutanud liidu rände- ja varjupaigahaldust. Liikmesriikidel peab olema võimalik rändevoogude muutustele kiiresti ja tulemuslikult reageerida ning saada selleks liidu toetust.
   2. Eesti toetab määruse eelnõus väljapakutud liidu toetuse eesmärke varjupaiga, rände ja integratsiooni valdkonnale ning seda, et eesmärkide sõnastus on piisavalt paindlik, jättes võimaluse reageerida valdkondlikele muudatustele, sealhulgas rändajate vahendina ärakasutamise olukordadele. Peame oluliseks, et liikmesriik saab ise otsustada, milliseid eesmärke toetuse abil täita.
   3. Eesti toetab Euroopa Komisjoni ettepanekut, et liidu toetusest on ka edaspidi võimalik rahastada kohanemisvaldkonda. Eesti jaoks on oluline, et kolmandate riikide kodanikud saaksid sujuvalt liikuda kohanemist soodustavate teenuste kasutamisest lõimumist soodustavate teenuste kasutamisele olenemata nende rahastamise allikast.
   4. Eesti toetab liikmesriikidele rahvusvahelise kaitse taotlejate ja saajate ümberpaigutamiseks ning ümberasustamiseks ja humanitaarsetel põhjustel vastuvõtmiseks ette nähtud toetuste, sealhulgas solidaarsusreservi, kasutamist varjupaiga, rände ja integratsiooni valdkonna eesmärkide täitmiseks. Toetame nende vahendite planeerimist ja kasutamist võimalikult lihtsalt ja madala halduskoormusega ning madalama kaasrahastuse määraga.
2. Eesti esindajatel Euroopa Liidu Nõukogu erinevatel tasanditel väljendada ülaltoodud seisukohti.
3. Riigikantseleil esitada punktis 1 nimetatud eelnõu ja seisukohad Riigikogu juhatusele ning teha seisukohad teatavaks Eestist valitud Euroopa Parlamendi liikmetele ja Eestist nimetatud Euroopa Majandus- ja Sotsiaalkomitee ning Regioonide Komitee liikmetele.

Kristen Michal Keit Kasemets

Peaminister Riigisekretär