EELNÕU

VABARIIGI VALITSUS

ISTUNGI PROTOKOLL

Tallinn, Stenbocki maja

. detsember 2025. a nr

Päevakorrapunkt nr …

**Eesti seisukohad Euroopa Liidu määruse eelnõu kohta, millega kehtestatakse liidu toetus sisejulgeoleku valdkonnale aastateks 2028–2034**

1. Kiita heaks siseministri esitatud seisukohad Euroopa Liidu määruse kohta, millega kehtestatakse liidu toetus sisejulgeoleku valdkonnale aastateks 2028–2034:
   1. Eesti toetab ettepanekut rahastada sisejulgeolekuvaldkonda liidu eelarvest. Peame oluliseks, et riik saab ise otsustada, milliste tegevuste kaudu valdkonna eesmärke täita ning et liikmesriikidele ei seata vahendite kohustuslikke kasutamismahte konkreetsete eesmärkide lõikes. See aitab tagada rakendamisel liikmesriikidele vajaliku paindlikkuse riigiplaani kaudu.
   2. Eesti toetab määruse eelnõu eesmärke, mis katavad olulisi sisejulgeoleku valdkonna prioriteete. Seejuures on oluline, et üheks eesmärgiks on seatud ka toetada hübriidohtude ennetamist ja nende vastu võitlemist, ning kodanike ja avaliku ruumi kaitsmist rünnakute eest.
   3. Tugevdamaks vastupanuvõimet küberohtudele, on Eesti hinnangul oluline küberturvalisuse toetamine sisejulgeoleku toetusmehhanismi raames. Seega teeme ettepaneku tuua küberturvalisus eesmärkides eraldi esile.
   4. Eesti hinnangul on oluline, et rahastusmehhanismi vahendeid saaks kasutada ka radikaliseerumise ennetamiseks ja selle vastu võitlemiseks, seega toetame eesmärkide sõnastuse vastavat muudatust.
   5. Eesti hinnangul on oluline, et rahastusmehhanismi vahenditega saaks toetada ka kriitilise energia- ja transporditaristu vastupanuvõime tõstmist vaenuliku tegevuse vastu.
   6. Eesti hinnangul on oluline, et saaks toetada kõiki pädevate asutuste vajalikke koostöövorme, mitte piiritleda seda vaid operatiivkoostööga. Muuhulgas on vajalik toetada nt koolitusi, ühisõppuseid, õpikodasid.
2. Eesti esindajatel Euroopa Liidu Nõukogu erinevatel tasanditel väljendada ülaltoodud seisukohti.
3. Riigikantseleil esitada punktis 1 nimetatud eelnõu ja seisukohad Riigikogu juhatusele ning teha seisukohad teatavaks Eestist valitud Euroopa Parlamendi liikmetele ja Eestist nimetatud Euroopa Majandus- ja Sotsiaalkomitee ning Regioonide Komitee liikmetele.

Kristen Michal Keit Kasemets

Peaminister Riigisekretär